
Për disa ndryshime në vendimin e Këshillit të Ministrave nr.129, datë 6.4.1985 “Për mbrojtjen e rrugëve dhe  qarkullimin rrugor”

Me propozimin e Ministrisë së Brendshme dhe të Ministrisë  së Industrisë, Transportit dhe Tregtisë, Këshilli i Ministrave

V e n d o s i:

Në vendimin e Këshillit të Ministrave nr.129, datë 6.4.1985, kapitulli XXIX “Targat e njohjes dhe mbishkrimet e  tyre” ndryshohet si vijon:
“XXIX. Dokumentet e qarkullimit dhe targat e mjeteve.

Neni 88

Drejtuesit e mjeteve me motor, kur qarkullojnë me to, duhet të jenë të pajisur dhe të kenë me vete edhe këto dokumente:
a) çertifikatën e sigurimit të detyruar të mjeteve: 
b) dokumentin e taksës së regjistrimit;
c) lejen e transportit automobilistik për veprimëtarinë ku  ato parashikohen në akte të veçanta;
ç) librezën e automjetit.
Instruktorët, gjatë përgatitjes mësimore me mjetet  mësimore, duhet të kenë me vete patentën e caktuar të drejtimit dhe autorizimin përkatës të lëshuar nga organet e policisë  rrugore.

Neni 89

Për regjistrimin e automjeteve dhe rimorkiove të tyre që  hyjnë për herë të parë në Republikën e Shqipërisë, duhet të  verifikohen edhe dokumentet e mjetit si vijon:
a) tabela identifikuese e vendosur në mjet;
b) numri identifikues i stampuar në shasi, në mënyrë që  të mos ndryshohet.
Për mjetet e regjistruara në Republikën e Shqipërisë që nuk plotësojnë kërkesat e pikës “b”, të veprohet në këtë mënyrë:
- Numri i identifikimit të shasisë, kur është i ndryshuar,  i falsifikuar, i palexueshëm ose mungon, duhet të ribëhet nga  zyrat e drejtorisë së policisë rrugore në Ministrinë e Brendshme.
- Numri i ri i identifikimit të shasisë duhet të stampohet  mbi metal me shënues në ofiçinën e parkut të Ministrisë së  Brendshme.
- Për mjetet me numër shasie të modifikuar ose të ndryshuar nga ai i shënuar në dokumentet përkatëse, zbatohen dispozitat e  ligjit nr.7873, datë 16.11.1994.
Ngarkohet ministri i Brendshëm të nxjerrë rregulla të  hollësishme për normat e identifikimit.

Neni 90

Pajisen me targa metalike këto mjete:
a) Veturat, mikrobusët, autobusët, kamionët, kamionçinat,  traktorët rrugorë, motokarrot, motoçikletat, rimorkiot dhe mjetet e tjera shtytëse, gërmuese e ngritëse me rrota gome.
b) Motoçikletat me cilindrate mbi 100 cm3 dhe motoçikletat  me cilindrate nën 100 cm3, por me shpejtësi të projektuar mbi 30 km/orë.

Neni 91

Rregulla të hollësishme për regjistrimin e mjeteve, si dhe  normat për klasifikimin, modelin, prodhimin, shpërndarjen dhe përdorimin e targave metalike të mjeteve, nxirren nga ministri i  Brendshëm në përputhje me normat e Komunitetit Evropian.

Neni 92

Kur targa metalike humbet ose bëhet e palexueshme, zëvendësohet me targë të re.

Neni 93

Mjetet e regjistruara në Republikën e Shqipërisë, që qarkullojnë në territorin e shteteve të tjera, përveç targave metalike,  duhet të kenë edhe tabelën me mbishkrimin “AL”.

Neni 94

Vetëm mjetet e shërbimit të policisë së sistemit të Ministrisë së Brendshme pajisen me targa të veçanta me mbishkrimin  “Policia”, si dhe u lejohet mbishkrimi “Policia” në faqen e përparme dhe anësore.
Mjetet e shërbimit të policisë rrugore të sistemit të Ministrisë së Brendshme duhet të kenë në faqet anësore mbishkrimin “Policia rrugore”.
Ky vendim hyn në fuqi menjëherë.

